আন্তর্জাতিক ক্রিকেট কাউন্সিল
১৫ জুন, ১৯০৯ সালে ইংল্যান্ডের লর্ডসে এই প্রতিষ্ঠানের যাত্রা শুরু হয়। তখন এর নাম ছিল ইম্পেরিয়াল ক্রিকেট কনফারেন্স। প্রতিষ্ঠাকালীন এর সদস্য ছিল ইংল্যান্ড, অস্ট্রেলিয়া ও দক্ষিণ আফ্রিকা। শুরুতে কেবলমাত্র কমনওয়েলথভূক্ত দেশসমূহই এত যুক্ত হতে পারতো। পরবর্তীতে এতে যোগ দেয় ওয়েস্ট ইন্ডিজ, নিউজিল্যান্ড, ভারত ও পাকিস্তান ক্রিকেট দল।
ভারতীয় ক্রিকেট নিয়ন্ত্রণ বোর্ড
১৯১২ সালে নিখিল ভারত ক্রিকেট দল প্রথমবারের মতো ইংল্যান্ড সফর করে। পাতিয়ালার নবাব ভুপিন্দর সিং দলের অধিনায়কত্বসহ সফর আয়োজনের দায়িত্ব পালন করেন। ১৯২৬ সালে কলকাতা ক্রিকেট ক্লাবের দুইজন প্রতিনিধি লন্ডনে অনুষ্ঠিত বর্তমান ইন্টারন্যাশনাল ক্রিকেট কাউন্সিলের পূর্বতন সংস্থা ইম্পেরিয়াল ক্রিকেট কনফারেন্সের কয়েকটি সভায় যোগদান করেন। কিন্তু ভারতীয় ক্রিকেটের কোন প্রতিনিধিকে আনুষ্ঠানিকভাবে প্রেরণ না করা স্বত্ত্বেও কনফারেন্সের সভাপতি লর্ড হ্যারিস তাঁদেরকে উপস্থিতির অনুমোদন দেন। সভার ফলাফল ও এমসিসি’র সিদ্ধান্তক্রমে অ্যাশেজে ইংল্যান্ডের অধিনায়ক আর্থার জিলিগ্যানের নেতৃত্বে একটি দল ভারতে আসে। নিখিল ভারত ক্রিকেট দল চমৎকার ক্রীড়ানৈপুণ্য প্রদর্শন করে।